KURZUS: Különleges ellátási rendszerek

MODUL: A villamos energia ellátás vizsgálata a vezeték-logisztikai elvek szerint

Bevezetés

| A villamos energia szolgáltatás vezeték-logisztikai tárgyalásakor két tényező érdemel kitüntetett figyelmet: (1) a jelentős mértékű raktározás biztosításában még nem állnak rendelkezésre a műszaki, gazdasági és környezeti megközelítésben is fenntartható megoldások, (2) szélsőségesen alacsony az átfutási idő, vagyis a termék szinte az előállítás pillanatában megjelenik a végfogyasztási pontokon.
Villamos energia igény a magyar rendszerben 2012 legmagasabb terhelésű napján (VER2012)
5.0.A Ábra
A villamosenergia-rendszer mindenkori terhelését tehát az határozza meg, hogy a rendszer generátorait forgásban tartó mechanikai teljesítménynek mindig egyenlőnek kell lennie a tengelyt tulajdonképpen fékező fogyasztói teljesítmény és a veszteségek összegével, ehhez az erőművek összesített teljesítményét folyamatosan szabályozni kell.
A villamos energia rendszer teljesítmény-egyensúlyának fenntartása, a mérlegkörök tervektől való eltéréseinek kiegyenlítése a villamos energia rendszerirányító feladata. Az előre becsült fogyasztással menetrend szerint egyensúlyt tartó különböző erőmű-típusok terhelés-elosztásán kívül ehhez meg kell határozni a szükséges tartalékokat, a szabályozás számára lekötött teljesítményeket és azt is figyelembe kell venni, hogy melyik erőmű milyen gyorsan, milyen hatásfokváltozással és mennyiért tudja követni az elrendelt változásokat. Mindehhez tudni kell, hogy a hálózat alkalmas-e a zavartalan üzemhez szükséges teljesítmények szállítására. Figyelemmel kell követni a hazai átviteli hálózat, a nemzetközi távvezetékek állapotát, összehangolni az áramszolgáltatói hálózatok karbantartási terveit, eldönteni melyik kikapcsolás engedélyezhető és melyik nem, ahhoz, hogy az ellátás mindig biztonságos és jó minőségű legyen. Gondoskodni kell az üzembiztonsági mutatók javításához szükséges hálózati karbantartások és felújítások elvégzéséről, a hálózati vagyon megőrzéséről, gyarapításáról, a jogszabályoknak, a hálózatfejlesztési stratégiának és a tulajdonosi elvárásoknak megfelelő munkálatok koordinálásáról és kivitelezéséről.
A villamosenergia-szolgáltatással szemben támasztott követelményrendszer folyamatos kielégítése, az együttműködő villamosenergia-rendszer zavartalan üzemének biztosítása számos olyan feladat egyidejű ellátását igényli, amelyeket összefoglaló néven rendszerszintű szolgáltatásoknak neveznek. (1) Frekvenciatartás. (2) Primer szabályozás. (3) Szekunder szabályozás. (4) Tercier tartalék biztosítása, tercier szabályozás. (5) Tartalékbiztosítás. (6) Feszültségtartás. (7) Meddőteljesítmény-gazdálkodás. (8) Szolgáltatás-helyreállítás. (9) Hálózat üzemvitel. (10) Hálózati szállítási szűk keresztmetszetek eliminálása. (11) Mérések, elszámolások. (12) Kiegyenlítő villamos energia elszámolása.