KURZUS: Különleges ellátási rendszerek

MODUL: A földgáz ellátás rendszere

3. lecke: A földgáz szállítása és elosztása

| Cél: A lecke célja, hogy a hallgató megismerje a földgáz szállításának és elosztásának természetét, a hazai rendszer sajátosságait, és a nagytávolságú szállítások, valamint a szezonalitás ellátó rendszerre gyakorolt hatásait
Követelmények: Ön akkor sajátította el megfelelően a tananyagot, ha képes:
ismertetni a földgáz szállítási és elosztási rendszer elemeit ismertetni a hazai ellátó rendszerben kialakított nyomászónák szerepét felsorolni a hazai földgáz szállítási infrastruktúra főbb elemeit
Időszükséglet: A tananyag elsajátításához körülbelül 60 percre lesz szüksége.
Kulcsfogalmak: tranzit szállítás, nyomászóna,
Tananyag
Jegyzetfüzetébe gyűjtse ki a hazai földgáz szállítási és elosztási infrastruktúra fő elemeit és műszaki paramétereit!
A földgázforrások és a felhasználók közötti kapcsolatot a kontinenseket is átszelő nagy és középnyomású földgázvezetékek képezik. Magyarország földgázellátó hálózata a Győr-Baumgarten (HAG Hungary Austria Gas) gázvezetékkel kapcsolódik a nyugati, míg Beregdarócnál a Testvériség gázvezetékkel a keleti (ukrajnai és oroszországi) gázvezeték rendszerekhez. A magyarországi gázimport 85-90%-ban orosz, 10-15%-ban nyugati gázellátó rendszerekből származik (az ebből az irányból érkező gáz is elsősorban orosz eredetű, a több irányú ellátás ezzel együtt diverzifikált beszerzésre ad lehetőséget, és növeli az ellátás biztonságát). A hazai termelési mezők az ország dél-keleti régiójában találhatók.
A földgáz nyomása a gázelosztó hálózatban:
nagynyomás: 64 bar nagy közényomás: 4 - 25 bar középnyomás: 0,1 - 4 bar kisnyomás: max. 100 mbar
Jegyezze meg, hogy az egyes nyomászónákhoz, milyen nyomás-értékek felelnek meg!
A tranzit szállítások a nagynyomású vezetékeken történnek, a nyomás fokozását földgáz tüzelőanyagú gázturbinás kompresszorokkal biztosítják.
A földgázszállító rendszer kapacitása 16,5 Mrd m3/év, napi szállítóképessége közelítőleg 90 Mrd m3. (Eközben a hazai földgáz termelés 2007-ben mindössze 2,65 Mrd m3 volt). A földgázellátás és felhasználás összehangolásának biztosítására (téli-nyári csúcsigények jelentős eltérése miatt) földalatti földgáz tárolókat üzemeltetnek. A teljes rendszer üzemirányítása többszintű diszpécserszolgálatok működtetésével valósul meg.
A nagynyomású (64 bar) országos szállító vezetékrendszer közel hatezer km hosszú, 600-1400 mm átmérőjű acél vezetékekből felépített, teljesen automatizált üzemi rendszer. Ehhez az FGSZ Földgázszállító Zrt. által üzemeltetett komplett szállítórendszerhez hozzátartozik még hat hatalmas kompresszorállomás és mintegy 400 gázátadó állomás is. A gázturbinás energiatermelő egységeket a nagynyomású gázvezetékre kell kapcsolni.
A magyarországi gáz-szállító vezeték-rendszer naponta az ukrán-magyar határon hazai célra 30 millió m3 gázt tud átvenni, az osztrák-magyar határon 12 millió m3-t, a hazai termelésből 9 millió m3-t, a földalatti gáztárolókból 53 millió m3 gázt tud fogadni, szállítani.
A nagynyomású rendszerekhez gázátadó-gázfogadó állomásokon (közel 400 db üzemel) nyomáscsökkentőkön keresztül csatlakoznak a nagyközépnyomású illetve nagynyomású hálózatok.
Ezeken a csatlakozási pontokon a gáz nyomását 60 barról 3-6 barra csökkentik, így kerül be abba a közepes nyomású vezetékbe, amellyel a legnagyobb földgázelosztók rendelkeznek, és amely értelemszerűen behálózza az országot.
A szállítói vezetékrendszert a hosszú távú piaci igényekhez mérten, valamint a rendelkezésre álló hazai földgázlelőhelyek feltárása és kitermelési lehetőségeinek figyelembe vételével építették ki. Ezért az országos távvezetéki rendszer sugaras kiépítésű, ezen belül a főváros ellátását biztosító budapesti körvezeték szakasz centrális helyet kapott.
Az érkező gáz több lépcsőben körzeti nyomásszabályozó állomásokon keresztül jut el a végfelhasználó: a fogyasztó telekhatáráig.
A telekhatáron belül a gázfogyasztó gondozásában és a gázszolgáltató által üzemeltetett nyomás szabályozó mérőberendezéseken keresztül érkezik meg a földgáz a tüzelőberendezésekhez.
A gázelosztó társaságok feladata a földgáz szállítása (a gázátadó állomástól a fogyasztó telekhatáráig), és átadása a fogyasztónak, a megfelelő nyomáson. A majd 80 ezer km elosztóhálózaton több ezer nyomásszabályozó állomás üzemel, és évente épül 300-500 km új vezeték is. Az elosztó tulajdonában van a háztartási fogyasztók nyomáscsökkentője és a mérője. A 3,5 millió fogyasztó zavartalan ellátása hatalmas informatikai és logisztikai rendszer üzemeltetését jelenti: a fogyasztó rendelkezésére kell állni minden üzemzavar vagy hiba esetén. A magas ellátottság mellett még most is évente több ezer új háztartást kapcsolnak be az ellátásba.
A hálózatra kapcsolt települések fogyasztóinak földgázellátását biztosító elosztó vezetékek több mint 80%-a korszerű polietilén alapanyagú. Az elosztó hálózat veszteségeit - metán szivárgás - ezáltal sikerült csökkenteni, ami környezetvédelmi okokból is fontos, hiszen a metán üvegházhatású gáz.
Az elosztóhálózatok nyomvonalára, anyagára, erőtani méretezésére és műtárgyainak kialakítására vonatkozó általános követelmények hasonlatosak a vízellátó rendszerekéhez.
Az elosztóvezetékekben kis nyomást (p < 0,1 bar) tartanak, mert ilyen módon csökkenthető a lakott területen nehezen megvalósítható védősáv, illetve növelhető a környezetbiztonság. A gázfogyasztók teljesítménye és csatlakozási nyomása igen széles határok között változik. A lakossági és általában a kisteljesítményű készülékek a kisnyomású hálózatokra, míg az ipari fogyasztók középnyomású hálózatokra kapcsolhatók.
Az építési költségek csökkentése vagy egyéb kényszerhelyzetek miatt néha emelt kisnyomáson biztosítják a szükséges gázenergiát. Az üzemnyomás ilyen esetben legfeljebb 1000 mbar lehet.
A földgáz-igények szezonalítása miatt a teljes infrastruktúra igénybevétele időben rendkívül eltérő. A legnagyobb fogyasztású napok a téli időszak leghidegebb napjain vannak. Ekkor a teljes rendszert a gázátadó állomásokon jelentkező összevont gázfogyasztás biztosításához szükséges források beszállításának rendelik alá. Valamennyi betáplálási ponton, beleértve a földalatti gáztárolók kitermelési üzemmódjában rendelkezésre álló műszaki technikai adottságokat is, és a fogyasztói oldalon ugyanazon időben jelentkező gázáramlásokat egyensúlyban kell tartani. Ez az egyensúly úgy tartható fenn, hogy az egységnyi időben a rendszerből kiáramló és a "0" pontokon betáplált gázmennyiségek órai és napi szinten megegyeznek. Ekkor a szállítórendszer egyensúlyban van, és üzem nyomásai a különböző pontokon állandóak.
A források és fogyasztások közötti egyensúlytalanságok kiegyenlítésére a távvezeték rendszerben tárolt csővezetéki térfogatnak és üzemnyomásnak megfelelő gázkészlet használható fel. Ez az átmenetileg rendelkezésre álló vezetékkészlet csak 3-4 órányi egyensúlytalanságot tud kompenzálni ezért az együttműködő földgázellátó rendszerben napi szinten a források és fogyasztások egyensúlyát meg kell teremteni. (ENPOL 3, 2005)
A magyar gázpiac előtt - a belső fejlődési potenciál beszűkülése ellenére - látványos jövő állhat, melyet a régiós piac kialakításához épült román-magyar és horvát-magyar összekötés, valamint az előkészítési fázisban álló szlovák hálózatokhoz való kapcsolódás jelenthet.
2011-ben adták át azt a kétirányú szállításra alkalmas nagy nyomású vezetéket, amelynek 205 kilométeres hazai szakasza a Kecskemét melletti Városföldet köti össze Drávaszerdahellyel. Horvátország felé a szállítás jelenleg egyirányú, de ez bármikor megfordítható. Hasonló a helyzet a 2010-ben átadott, kisebb kapacitású Szeged-Arad vezetékkel is, a nem EU-tag Szerbia felé pedig kifejezetten tranzitszállítások folynak Oroszország, illetve Ukrajna irányából.
A 111 kilométeres szlovák vezeték, amelynek hazai szakasza Vecséstől Balassagyarmatig tart, valószínűleg elsősorban azért keltette fel a média érdeklődését, mert része lesz a Keleti- és az Adriai-tenger partjait - vagyis Lengyelországot, Szlovákiát, Magyarországot és Horvátországot - összekötő gázvezetéknek, ami energiafüggetlenségi és -biztonsági szempontból igen fontos lépés. Különösen, ha Lengyelországban átadják a közel-keleti szállításokra alapuló, nagy kapacitású LNG (cseppfolyós földgáz) terminált, illetve ha Krk szigetén végre valóban elkezdik építeni a hasonló kikötőt és "kigázosító" üzemet.
A hálózati összekötések nem csak a régiós kereskedelem megvalósulását segítik, hanem jelentősen javíthatják a regionális ellátásbiztonságot (Magyar Ásványolaj Szövetség, 2011).
A regionális együttműködés fejlesztéséhez, valamint az európai piacok eléréséhez a tervezett nemzetközi tranzitvezetékek Magyarországot átszelő nyomvonalai is hozzájárulhatnak, de ezeknek a beruházásoknak a megvalósulására - mint naponta tapasztalhatjuk - a változó világpolitika erőviszonyok rendkívüli mértékben hatnak.

| Önellenőrző kérdések
1. Válassza ki, hogy a hazai fogadó állomásokhoz melyik partner ország tartozik!
Győr
| Ausztria
| Ukrajna
| Románia
| Horvátország
| Szlovákia
Beregdaróc
| Ausztria
| Ukrajna
| Románia
| Horvátország
| Szlovákia
Szeged
| Ausztria
| Ukrajna
| Románia
| Horvátország
| Szlovákia
Városföld
| Ausztria
| Ukrajna
| Románia
| Horvátország
| Szlovákia
Vecsés
| Ausztria
| Ukrajna
| Románia
| Horvátország
| Szlovákia
2. Válassza ki a felsorolásból az igaz állításokat!
| A magyarországi gázimport 85-90%-ban orosz, 10-15%-ban nyugati gázellátó rendszerekből származik.
| A magyarországi gázimport 75-80%-ban orosz, 20-25%-ban nyugati gázellátó rendszerekből származik.
| A diverzifikált beszerzésre, az ellátás biztonságának növelésére a nyugati rendszerekből érkező, elsősorban norvég eredetű gáz nyújt lehetőséget.
| A nyugati irányból érkező gázra is igaz, hogy elsősorban orosz eredetű, a több irányú ellátás ezzel együtt diverzifikált beszerzésre ad lehetőséget és növeli az ellátás biztonságát. X
3. Válassza ki, hogy az egyes nyomászónákhoz, milyen nyomás-értékek felelnek meg! 1. 64 bar 2. 4 - 25 bar 3. 0,1 - 4 bar 4. max.100 mbar kisnyomás középnyomás nagy közényomás nagynyomás
4. Válassza ki az igaz állítást!
| A magyarországi gáz-szállító vezeték-rendszer naponta az ukrán-magyar határon hazai célra 30 millió m3 gázt tud átvenni, az osztrák-magyar határon 12 millió m3-t, a hazai termelésből 9 millió m3-t, a földalatti gáztárolókból 53 millió m3 gázt tud fogadni, szállítani.
| A magyarországi gáz-szállító vezeték-rendszer naponta az ukrán-magyar határon hazai célra 53 millió m3 gázt tud átvenni, az osztrák-magyar határon 12 millió m3-t, a hazai termelésből 9 millió m3-t, a földalatti gáztárolókból 30 millió m3 gázt tud fogadni, szállítani.
5. Jelölje meg a helyes választ! A források és fogyasztások közötti egyensúlytalanságok kiegyenlítésére a távvezeték rendszerben tárolt csővezetéki térfogatnak és üzemnyomásnak megfelelő gázkészlet használható fel. Ez az átmenetileg rendelkezésre álló vezetékkészlet csak rövidebb egyensúlytalanságot tud kompenzálni. Hány órányit?
| 1-2 órányit
| 2-3 órányit
| 3-4 órányit
| 4-5 órányit